‘Niks vreemd’ aan oefening saam met Russe, ChineseThandi Modise, minister van verdediging. (Foto: Jairus Mmutle / GCIS ) Die Suid-Afrikaanse regering sê daar is niks vreemd aan sy beplande militêre oefening saam met die Russiese en Chinese weermag nie, en dat dit geensins sy “neutrale standpunt” oor Rusland se inval in Oekraïne beïnvloed nie. Die regering het onder hewige kritiek deurgeloop nadat die Suid-Afrikaanse Nasionale Weermag (SANW) aangekondig het dat hy volgende maand ŉ gesamentlike militêre oefening van tien dae saam met Rusland en China gaan uitvoer. Die martieme operasie, genaam Mosi II, sal van 17 tot 27 Februarie langs die KwaZulu-Natalse kus tussen Durban en Richardsbaai plaasvind. Dié stap het hewige kritiek uitgelok. Cornelius Monama, woordvoerder van die departement van verdediging en militêre veterane, sê dit is die tweede keer dat só ŉ operasie tussen dié drie lande in Suid-Afrika plaasvind. Die vorige een is in November 2019 in Kaapstad uitgevoer. Meer as 350 SANW-personeel van verskillende afdelings sal aan Mosi II deelneem. “Die beoogde oefening sal alle lande wat betrokke is bevoordeel deur samewerking tussen die vlootstelsels te bevorder, ook in die bekamping van seerowery en gesamentlike verbetering van rampstelselbestuur verseker,” het Thandi Modise, minister van verdediging, gesê. “Daarbenewens sal operasie Mosi II as ŉ platform vir dié drie nasies dien om operasionele vaardighede, kundigheid en ervaring te deel. Die Republiek van Suid-Afrika het diplomatieke betrekkinge met alle lidlande van Brics (Brasilië, Rusland, Indië en China) op ŉ bilaterale vlak, bykomend tot die multilaterale vlakke. Die regering sê daar is boonop nie só ŉ bohaai opgeskop toe die weermag soortgelyke militêre oefeninge saam met ander lande, insluitend die VSA, Ghana en die Verenigde Koninkryk, uitgevoer het nie. “Daar is geen ophef oor hierdie lande gemaak nie, veral met betrekking tot die VSA, waar ons verlede jaar selfs ’n langer oefening, bekend as Exercise Shared Accord, in KwaZulu-Natal uitgevoer het,” het Monama gesê. Die regering het verlede jaar ook ŉ maritieme oefening, Exercise Oxide, saam met Frankryk uitgevoer. Dit het in November by die Simonstad-vlootbasis in die Wes-Kaap plaasgevind. “Ons wil dit omonwonde stel dat Suid-Afrika, soos enige onafhanklike en soewereine staat, die reg het om sy buitelandse betrekkinge in lyn met sy eie diplomatieke betrekkinge en nasionale belange uit te voer. Suid-Afrika sien Mosi II as ŉ geleentheid om tot die verdere versterking van die hegte bande tussen Suid-Afrika, Rusland en China by te dra.” “In teenstelling met bewerings deur ons kritici laat Suid-Afrika nie sy neutrale standpunt oor die Russies-Oekraïense konflik vaar nie. Ons volstaan by ons siening dat multilateralisme en dialoog die sleutels is om volhoubare internasionale vrede te ontsluit. Ons moedig hierdie partye steeds aan om in gesprek met mekaar te tree en ŉ oplossing vir die huidige konflik te vind.”